唧唧复唧唧，木兰当户织。
不闻机杼声，惟闻女叹息。
问女何所思？问女何所忆？
女亦无所思，女亦无所忆。
昨夜见军帖，可汗大点兵。
军书十二卷，卷卷有爷名。
阿爷无大儿，木兰无长兄。
愿为市鞍马，从此替爷征。

东市买骏马，西市买鞍鞯。
南市买辔头，北市买长鞭。
朝辞爷娘去，暮宿黄河边。
不闻爷娘唤女声，但闻黄河流水鸣溅溅。
旦辞黄河去，暮至黑山头。
不闻爷娘唤女声，但闻燕山胡骑声啾啾。

万里赴戎机，关山度若飞。
朔气传金柝，寒光照铁衣。
将军百战死，壮士十年归。

归来见天子，天子坐明堂。
策勋十二转，赏赐百千强。
可汗问所欲，“木兰不用尚书郎。
愿借明驼千里足，送儿还故乡。”

爷娘闻女来，出郭相扶将。
阿姊闻妹来，当户理红妆。
小弟闻姊来，磨刀霍霍向猪羊。
开我东阁门，坐我西间床。
脱我战时袍，着我旧时裳。
当窗理云鬓，对镜贴花黄。
出门看伙伴，伙伴皆惊惶：
“同行十二年，不知木兰是女郎”。

雄兔脚扑朔，雌兔眼迷离。
两兔傍地走，安能辨我是雄雌？
